I rom a son une des comunitâts minorizadis plui gruessis tra chês che a vivin in Europe, ma a son ancje la plui discriminade. Cheste situazion si le viôt a palês ancje par chel che si riferìs aes politichis abitativis dai diviers guviers. Propit chest argoment al è al centri dal rapuart metût adun de Agjenzie pai dirits di fonde de Union Europeane che lu à presentât a Bruxelles ai 20 di Otubar. Intal document si lamente prin di dut la mancjance di dâts suficients par vê un cuadri complet de situazion, e si domande ai stâts membris di proviodi a jemplâ chescj vueits. Il rapuart al segnale i câs evidents di segregazion metûts in vore in diviers paîs, ma ancje chei intervents di politiche abitative che, magari in buine fede, a deventin po un imprest par separâ i rom dal rest de popolazion. Cun di plui, intal document a son denunciâts ancje i câs di espulsion sfuarçade di rom des lôr cjasis. Il rapuart al presente ancje i esemplis di politichis positivis metudis in vore in ciertis areis de UE. Dut câs, il cuadri gjenerâl al reste une vore seri. Ancje par chest si domande di svilupâ une Strategjie cuadri europeane pe inclusion dai rom.
Font: European Roma Rights centre, 20/10/09
fur_Latn eng_Latn